**8 femei puternice – 8 meserii ale Grupului Renault România**

Carmen Pavel, Logistică Dacia: “Pentru neprevăzut, rezervi 30% din timp”

În urmă cu 22 de ani, la scurt timp după terminarea stagiaturii, Carmen Pavel se alătură Uzinelor Dacia. Face cunoştinţă cu activitatea complexă de logistică, specifică industriei auto, şi participă la evoluţia ei, încă de la preluarea Dacia de către Renault. A luat parte la implementarea în România a aplicaţiilor informatice folosite de Renault la nivel mondial, cu precădere a sistemului de Gestiune Producţie Integrată (GPI). “Ca şef proiect, am avut ocazia de a coordona mai multe proiecte GPI, de a dezvolta procese logistice noi. Toate acestea, cu ajutorul colaboratorilor: utilizatorii programului erau permanent formaţi pentru creşterea performanţei şi calităţii logistice”, povesteşte Carmen. Satisfacţiile muncii sale sunt legate de proiecte şi oamenii cu care a lucrat la ele. “Deşi totul se bazează pe planificare, există întotdeauna neprevăzutul în această meserie. Pentru acesta trebuie să îţi rezervi cel puţin 30% din timp”, adaugă Carmen. N-ar fi reuşit, toţi anii aceştia, fără sprijinul celor de acasă: “atunci când eşti motivat de ceea ce faci, există riscul ca familia să sufere din cauza lipsei de timp. Şansa mea a fost aceea de a avea suportul unui soţ înţelegător şi al unei mame dedicate nepoţilor”, mărturiseşte aceasta. Profesional, n-ar fi reuşit fără familia Dacia: “orice succes al Dacia mă bucură, ştiind că, într-un fel, am contribuit şi eu”. În timpul liber îşi hrăneşte sufletul cu o carte bună sau un film reuşit, se delectează cu peisaje superbe ale ţării surprinse în fotografiile din albumul de vacanţă. De 8 Martie “simţi, mai mult ca oricând, aprecierea colegilor de serviciu, a prietenilor şi a familiei. Este ziua când te simţi mai femeie ca oricând!”, declară Carmen.

**Carmen Pavel** este şef proiect organizare procese logistice în cadrul Direcţiei Logistice, situată pe platforma Dacia de la Mioveni. Perimetrul său de activitate vizează gestiunea în sistem informatic a expedierii pieselor de vehicule către alte uzine ale Renault.

*Va urma. În ediţia de mâine, 12 martie, faceţi cunoştinţă cu Georgeta Pană, şef serviciu control de gestiune în cadrul Uzinei Mecanica şi Şasiuri Dacia.*